Сау хъæлæрдзы (лат. Ribes nigrum) хауы хъалгъæнты бинонадмæ (латинаг классификацимæ гæсгæ Grossulariaceae). Йæ къудзиты бæрзæнд хæццæ кæны 1–1,5 метрмæ. Йæ зæнгæй къалиутæ кæмæн разайы, ахæм бæлас нæу. Гъе, фæлæ Цгъойты Иосиф 1940 азы Сæйраг Тяньшаны хæхты федта егъау, бæласгъуыз чи уыд, сау хъæлæрдзыйы ахæм хуызтæ дæр. Сæ бæрзæнд, дам, уыдаид 3-4,5 метры æмæ-иу ахæм бæлæстæй æртыдтой 2-3 бедрайы гагатæ. Ахæм хъæлæрдзы ма федтой Бæрзæфцæджы фале Хъуды комы дæр. Уым стыр дуррæдзæгъдтыл задис æмæ ныр дæр фенæн ис бæласæнгæс ахæм егъау хъæлæрдзытæ. Уымæ гæсгæ, æвæццæгæн, хъæлæрдзыйы райгуырæн бынæттæ сты Кавказ æмæ Тяньшаны хæхтæ.